Olav Thon

For andre med samme etternavn, se Thon

Olav Thon (født 29. juni 1923 i Ål i Hallingdal) er en norsk forretningsmann og en av Norges rikeste personer, med en ligningsformue på ca. 5,5 milliarder kroner i 2010. Thon var tidligere hovedaksjonær i Olav Thon Eiendomsselskap, et selskap med store interesser i den norske eiendomsbransjen. I 2010 regnet tidsskriftet Kapital Thon som Norges rikeste mann, med en anslått formue på 21,3 milliarder.  Olav Thon er bosatt på Sollihøgda i Buskerud.

Thon eide Olav Thon Gruppen, som er en gruppe selskaper med ulike virksomheter (eiendom, hotell- og restaurantdrift, varehandel og industrivirksomhet). I 2004 innbefattet gruppen blant annet 320 eiendommer i Norge samt atten i utlandet  samt 47 hoteller. Per 2016 har gruppen 99 kjøpesentre i Norge og 11 i Sverige. Olav Thon er spesielt kjent for sin ikoniske røde strikkelue.

Bakgrunn

Tidlige år 
Olav Thon vokste opp på gården Søndre Thon i Ål i Hallingdal sammen med tre eldre søsken. Foreldrene hans var Sevat (Sigvart) Embrikson (Engebretsen) (1880–1973) og Margit Engebretsdatter Dok (1888–1980), gift 1913 (Strømsø).

Thon ville opprinnelig studere medisin, men da den andre verdenskrig brøt ut ville ikke foreldrene at han skulle reise utenlands. Isteden ble det pelsdyroppdrett hjemme på gården og kjøp og salg av skinn i Hallingdal. For å selge skinn ble det etablert kontakt med pelshandlere i Oslo. To rødrevskinn som han solgte for 600 kroner, for å skaffe startkapital danner forøvrig hovedmotivet i Olav Thon Gruppens logo.

Annet 
Han er glad i ulike friluftsaktiviteter og er æresmedlem i Den Norske Turistforening. Thon er «stolt over suksessen sin og den store skatteregningen, som han sier han er glad for å betale».

Thon ble utnevnt til æresdoktor ved Karlstad Universitet i 2013.

Thon har ingen arvinger. Thon har slitt med artrose i knærne.

Handel og eiendom 

Ett år etter første reise til Oslo kjøpte han sin første butikk på Majorstuen (Volvat pels). Etter en tid flyttet Thon virksomheten til sentrum av Oslo.  Mens han drev butikk studerte han ved Handelsskolen. I 1946–1947 begynte import/eksport for fullt av all slags pelsverk.  

Thons karriere innen eiendomsutvikling begynte i Oslo i 1942. I 1950 kjøpte han Karl Johans gate 5–7, det som i dag er kjent som Arkaden. for 1,7 millioner kroner.

I 1970 investerte Olav Thon 35 millioner kroner i ett skip og tapte femti millioner kroner. På 70-tallet var det krise i shipping og Strømmen Stål gikk konkurs. Industrilokalet som da ikke hadde interessenter ble kjøpt av Thon uten at han hadde noen planer for videre bruk. Thon og den amerikanske ambassadøren lanserte etter en stund konseptet som senere skulle bli til Strømmen Storsenter. I intervju med Niels Chr. Geelmuyden i 1988 fortalte Thon at han innhentet approbasjon og byggekort fra myndighetene etter å ha forelagt dem sine planer om å skaffe fem hundre arbeidsplasser i gamle Strømmen Stål.  Han ble deretter politianmeldt for å ha påbegynt arbeidet uten etableringsløyve og ble bøtelagt med 75 000 kroner.  

Thon ble i 2007 listet med en formue på 20,8 milliarder kroner av Kapital, noe som gjør han til Norges 3. rikeste person, bak John Fredriksen og Stein Erik Hagen.

Thon bekjentgjorde på en pressekonferanse 12. september 2008 at han gir bort mindre deler av milliardarven til realfaglig forskning, anslagsvis inntil 50-100 millioner kroner årlig, som vil utgjøre 0,2-0,4 % årlig av totalformuen. Dette vil bli forvaltet av en stiftelse. Samme dag utkom Hallgrim Bergs autoriserte biografi En milliardær i anorakk (Kagge Forlag).

Tidslinje 
 1952–53: I 1952 reiste Thon til Island for å selge ekkolodd. Da han returnerte i 1953 ble han anholdt og satt i varetekt mistenkt for tollsvindel. Senere blir han dømt til å betale en bot på 50 000 kroner og ett års betinget fengsel. 
 1966: Thon etablerer seg med sin første restaurant.
 1970: Thon satser i shipping og går med tap. Kjøper lokalene til Strømmen Stål som senere ble Strømmen Storsenter
 1976: Kjøper Hotel Bristol i Oslo.
 1989: Kjeden Rainbow Hotels etablert. Per 12. september 2008 eier Thon 47 hoteller.
 1990-årene: Thon foretar en kjøpesentersatsing anført av Strømmen Storsenter samt Sandvika Storsenter. Per 12. september 2008 kontrollerer han mer enn sytti kjøpesentere med en samlet årsomsetning på førti milliarder kroner.
 2005: Rainbow Hotels omdøpt til Thon Hotels.
 2016: Olav Thon Gruppen innebefatter 99 kjøpesentre i Norge og 11 i Sverige.
 2022: Går av som konsernsjef i Olav Thon Gruppen

Utmerkelser 
 2018: Entrepreneur of the century - Seed Forum
 2013: Æresdoktor ved Karlstad Universitet
 2013: Årets Gründer - Gründerforeningen
 2007: Kommandør av Nordstjerneordenen
 2007: WORLDHOTELS Leadership Award
 2007: «Årets Fjellgeit» under Norsk Fjellfestival
 2003: Ridder av 1. klasse av St. Olavs Orden
 2002: Oslo Handelsstands Forenings æresmedalje «Århundrenes kjøpmann»
 2002: «Århundrets halling»
 1998: Æresmedlem av Den Norske Turistforening

Referanser

Eksterne lenker 
 
 

Norske eiendomsinvestorer
Norske handelsfolk
Norske filantroper
Norske milliardærer
Personer tilknyttet pelshandel
St. Olavs Orden
Nordstjerneordenen
Personer fra Ål kommune
 
Hotelldrivere